У Туркменістане, у Ашгабаце мне давялося многія карціны, партрэты Ізата Клычава ўбачыць на свае вочы. Вядома ж, яго любімы чырвоны колер мастаку навеяла родная туркменская старонка. Лёс ніколі не песціў гэтую яркую адораную асобу. Нямала выпрабаванняў і ўзрушэнняў давялося яму перажыць з самага ранняга дзяцінства. Бацька Ізата — Анаклыч — мула, адукаваны чалавек. Яшчэ да рэвалюцыі ён як настаўнік паказваў дзецям дзеючую мадэль Сонечнай сістэмы з вярчэннем вакол Свяціла Зямлі і Месяца. У 1933 годзе Анаклыч быў рэпрэсаваны і разам з сям’ёй высланы ў халодны Паўночны Казахстан. У лагеры на вачах у дзесяцігадовага Ізата бацька і маці памерлі. Хлапчуку дапамагаў стаць на ногі старэйшы брат — Рашыд.